Norsk Data

Norsk Data (ND) var en norsk produsent av minidatamaskiner, stiftet 7. juli 1967 og nedlagt i 1992.

Historie 

Selskapet ble etablert som ⅍ Nordata – Norsk Data Elektronikk av Lars Monrad-Krohn, Per Bjørge og Rolf Skår, som hadde forlatt Forsvarets forskningsinstitutt. Der de hadde utviklet SAM (1962–67) som var grunnlaget for den første maskin, en Nord-1 levert til Norcontrol (1967).
  
Administrerende direktør var Lars Monrad-Krohn (1967–72), Kolbjørn Johansen (1972–77), Rolf Skår (1977–89) og Erik Engebretsen (1989–92). Navnet ble endret til ND i 1976.

ND ble en signifikant leverandør av minimaskiner til mange forskningsprosjekter, og spesielt til CERN i Genève hvor de i 1972 ble valgt som leverandør til partikkelakseleratoren SPS som kom i drift i 1976. ND hadde også en stor kontrakt med Singer for leveranse av datamaskiner til flysimulatorer, som blant annet F-16-simulatoren. 

ND ble også en stor leverandør til offentlig sektor i Norge så vel som universiteter og andre innen utdanningssektoren.

ND ble det første norske selskap notert på  London Stock Exchange (1981) og NASDAQ (1983).  Man antok et stort vekstpotensiale, ikke ulikt  «dot-com» bølgen (2000), som innebar  utstrakt bruk av aksjeopsjoner til å belønne ansatte, men det ble hardt rammet av krakket 19. oktober 1987, og aksjekursen tok seg aldri opp igjen etter dette, på tross av at omsetningen fortsatt var stor.

Etter en lengre tid med stor suksess startet NDs nedgang tidlig på 1990-tallet, i stor grad fordi de ikke hadde sett for seg hvilken innvirkning PC-en ville ha på markedet. I markedet for minidatamaskiner fikk ND sterkere konkurranse fra Unix-maskiner.  Det offentlige FUNN-prosjektet, med ND-maskiner utplassert i distriktene (1989), mislyktes da maskinene ikke lenger var konkurransedyktige.

I nedgangstiden ble selskapet først delt opp i mindre selvstendige forretningsenheter, såkalte «partners», og det ble foretatt en drastisk nedbemanning i to hovedrunder. Til slutt ble selskapet lagt ned, men deler av teknologiutviklingen ble videreført av Dolphin ICS.

Nøkkelår i Norsk datas historie 
 1967: Norsk data stiftes, Nord-1 leveres til Norcontrol
 1968: Ni Nord-1-maskiner selges
 1971: Inngår kontrakt med Meteorologisk institutt
 1972: Kontrakt med Cern i Sveits. Nord-5 lanseres
 1973: Nord-10 lanseres
 1977: Kontrakt for F-16 flysimulator
 1981: Børsnotering i London
 1982: Børsnotering i New York
 1986: Planene om fusjon med Nixdorf skrinlegges
 1992: Norsk data nedlegges

Maskinvare 

Viktige Norsk Data datamaskinmodeller var:
 Nord-1, 16-bit minimaskin lansert i 1968, kjørte Nord TSS (se under) fra 1971
 Nord-2B
 Nord-5, 32-bit supermini lansert i 1972
 Nord-9
 Nord-10, 16-bit mini lansert i 1973
 Nord-10S, Nord-10 forbedret med cache og paging.
 Nord-12
 Nord-20
 Nord-50, andre generasjon 32-bit supermini i 1975
 Nord-100, 16-bit, fra 1978
 Nord-100/CE
 ND-100 Compact, siste leveranse 2001
 ND-120CX
 ND-Satellite
 ND-500, tredje generasjon 32-bit supermini i 1981
 ND-505, 28-bit maskin tillatt gjennom CoCom embargoen
 ND-510/CX
 ND-520
 ND-530
 ND-540
 ND-550
 ND-570/CX, verdens raskaste 32-bit supermini i 1983, 7.1 Whetstone MIPS
 ND-5000, fjerde generasjon 32-bit supermini i 1987
 ND-5700
 ND-5850, femte generasjon 32-bit supermini i 1987
 ND-5904

Programvare 
Norsk Data tilbød også et utvalg av system- og applikasjonsprogramvare:
 Nord TSS – Nord tiddelingssystem fra 1971, for Nord-1 og tidlige Nord-10.
 SINTRAN II – Et sanntidssystem for Nord-1 og tidlige Nord-10.
 SINTRAN III – operativsystem for Nord 10 og seinere modeller, fra 1973, III/VS i 1974
 SIBAS databasesystem i 1975
 Fortran kompilator. Diverse utgaver
 BASIC kompilator. Diverse utgaver
 Cobol kompilator
 Pascal kompilator utvikla i Kiel, Tyskland
 MAC (Har ikke noe med Macintosh å gjøre) – ND's assemblerspråk
 Nord PL – Et programmeringsspråk utviklet av ND – en mellomting mellom et 3. generasjonsspråk og et assemblerspråk.
 QED – Linjeorientert teksteditor
 PED – sideorientert teksteditor
 NOTIS – integrert tekstbehandling- og databasepakke
 FOCUS - forms oriented language and software

Trivia 
 WWW-arkitekt Tim Berners-Lee skrev Enquireprogrammet på en SINTRAN III minimaskin i CERN.

Litteratur

Referanser

Eksterne lenker 
 Norsk Data Forum 
 Norsk Data hjemmeside
 Computer-Archiv – Norsk Data
 NDWiki

Tidligere norske industriselskaper
Selskaper etablert i 1967
Selskaper opphørt i 1992
Norske hardwareselskaper
Norske programvareselskaper
1967 i Norge
1992 i Norge